สมเด็จพระเจ้าอยู่หัว เสด็จพระราชดำเนินทรงเปิดงานอุ่นไอรัก คลายความหนาว “สายน้ำแห่งรัตนโกสินทร์” ณ พระลานพระราชวังดุสิตและสนามเสือป่า
วันนี้  เวลา  16.05  น.  สมเด็จพระเจ้าอยู่หัว เสด็จพระราชดำเนินโดยรถยนต์พระที่นั่งจากพระที่นั่งอัมพรสถาน  พระราชวังดุสิต พร้อมด้วย พระเจ้าหลานเธอ พระองค์เจ้าพัชรกิติยาภา  และพระเจ้าหลานเธอ  พระองค์เจ้าสิริวัณณวรีนารีรัตน์ ไปทรงเปิดงาน อุ่นไอรัก คลายความหนาว “สายน้ำแห่งรัตนโกสินทร์”  ณ  พระลานพระราชวังดุสิตและสนามเสือป่า เขตดุสิต กรุงเทพมหานคร

ครั้นเสด็จพระราชดำเนินถึงพระลานพระราชวังดุสิต สมเด็จพระเจ้าอยู่หัว เสด็จพระราชดำเนินไปยังด้านหน้าพระบรมราชานุสรณ์  พระบาทสมเด็จพระจุลจอมเกล้าเจ้าอยู่หัว ทรงวางพานพุ่ม ทรงจุดธูปเทียน ถวายราชสักการะพระบรมราชานุสรณ์  พระบาทสมเด็จพระจุลจอมเกล้าเจ้าอยู่หัว  ทรงกราบ เสร็จแล้วเสด็จพระราชดำเนินไปยังบริเวณพลับพลาพิธี สมเด็จพระเทพรัตนราชสุดาฯ สยามบรมราชกุมารี ทรงรอเฝ้าทูลละอองธุลีพระบาทรับเสด็จ พลเอก ประยุทธ์ จันทร์โอชา นายกรัฐมนตรี  คณะกรรมการจัดงานอุ่นไอรัก คลายความหนาว “สายน้ำแห่งรัตนโกสินทร์” และข้าราชการ เฝ้าทูลละอองธุลีพระบาทรับเสด็จ  
จากนั้น สมเด็จพระเจ้าอยู่หัว เสด็จเข้าพลับพลาพิธี พระราชทานพระราชวโรกาสให้ พลอากาศเอก สถิตพงษ์ สุขวิมล ประธานกรรมการจัดงานอุ่นไอรัก คลายความหนาว “สายน้ำแห่งรัตนโกสินทร์”    เฝ้าทูลละอองธุลีพระบาท กราบบังคมทูลถวายรายงานวัตถุประสงค์ของการจัดงานฯ จากนั้น เสด็จพระราชดำเนินไปทอดพระเนตรนิทรรศการและกิจกรรมต่างๆ กับทอดพระเนตรการแสดงวัฒนธรรม “ชุดสายน้ำแห่งรัตนโกสินทร์” เสร็จแล้ว สมเด็จพระเจ้าอยู่หัว เสด็จพระราชดำเนินไปยังแท่นพิธี ทรงกดปุ่มไฟฟ้าเปิดแพรคลุมป้ายงานอุ่นไอรัก คลายความหนาว “สายน้ำแห่งรัตนโกสินทร์” 
ต่อจากนั้น สมเด็จพระเจ้าอยู่หัว เสด็จพระราชดำเนิน  พร้อมด้วยสมเด็จพระเทพรัตนราชสุดาฯ สยามบรมราชกุมารี  พระเจ้าหลานเธอ พระองค์เจ้าพัชรกิติยาภา  และพระเจ้าหลานเธอ  พระองค์เจ้าสิริวัณณวรีนารีรัตน์  ไปทอดพระเนตรห้องแสดงนิทรรศการ “พระมหากรุณาธิคุณต่อสายน้ำ”  ทอดพระเนตรนิทรรศการโซนจัดแสดงต่างๆ 
จากนั้น ประทับรถไฟฟ้าพระที่นั่งเสด็จพระราชดำเนินไปยังอาคาร “น้ำ คือ ชีวิต”  ทอดพระเนตรนิทรรศการ “น้ำ คือ ชีวิต” แล้วเสด็จพระราชดำเนินไปยังร้านจิตอาสา 904 ทอดพระเนตรภายในร้านจิตอาสา 904 ร้านค้าพระบรมวงศานุวงศ์ อาทิ ร้านมูลนิธิส่งเสริมศิลปาชีพในสมเด็จพระนางเจ้าสิริกิติ์ พระบรมราชินีนาถ  ร้านมูลนิธิสมเด็จพระพันวัสสาอัยยิกาเจ้า  ร้านภูฟ้า  ร้านมูลนิธิจุฬาภรณ์  ร้านมูลนิธิอาสาเพื่อนพึ่ง(ภาฯ)ยามยาก  สภากาชาดไทย  ร้านโครงการกำลังใจพระดำริ พระเจ้าหลานเธอ พระองค์เจ้าพัชรกิติยาภา 
จากนั้น ประทับรถไฟฟ้าพระที่นั่ง เสด็จพระราชดำเนินไปทอดพระเนตรร้านค้ารับเชิญ เสด็จพระราชดำเนินไปพระราชทานจักรยานและหมวกแก่ผู้แทนคณะกรรมการเพื่อนำไปเป็นรางวัลมัจฉาพาโชค  ณ  บริเวณมัจฉาพาโชค เสร็จแล้วพระราชทานพระราชวโรกาสให้ ผู้แทนร้านค้ารับเชิญ เฝ้าทูลละอองธุลีพระบาท ทูลเกล้าทูลกระหม่อมถวายสิ่งของ 
จากนั้น ประทับรถไฟฟ้าพระที่นั่งเสด็จพระราชดำเนินไปทอดพระเนตรนิทรรศการกิจกรรมถนนปลอดภัย สมควรแก่เวลา สมเด็จพระเจ้าอยู่หัว  ประทับรถไฟฟ้าพระที่นั่ง  เสด็จพระราชดำเนินพร้อมด้วย  พระเจ้าหลานเธอ พระองค์เจ้าพัชรกิติยาภา  และพระเจ้าหลานเธอ  พระองค์เจ้าสิริวัณณวรีนารีรัตน์ ไปยังห้องรับรอง สนามเสือป่า เพื่อทรงเปลี่ยนฉลองพระองค์